Innocentius episcopus, servus servorum Dei, dilectis filiis abbati et conventui monasterii Pontiniacensis, Cisterciensis ordinis Autissiod. diocesis, salutem et apostolicam benedictionem. Intelleximus quod venerabilis frater... noster Albanensis episcopus, tunc apostolicæ sedis legatus, cupiens B. Edmundum, cujus corpus apud vestrum monasterium requiescit, honorificentia debita venerari, ac augmentari devotionem fidelium erga ipsum, deliberatione provida ordinavit, ut ejusdem sancti feretrum decenter auro, argento, et pretiosis lapidibus ornaretur, de illis præsertim quæ ad hoc specialiter oblata, sive data fuerint, vel legata, consuetudine, vel statuto contrario vestri ordinis non obstante. Nos, igitur, ordinationem hujus modi gratam et ratam habentes, illam auctoritate apostolica confirmamus, et præsentis scripti patrocinio communimus. Nulli, ergo, etc. Datum, Lugduni, IV Idus decembris, pontificatus nostri anno VIII.